Vógóló ǎ Ísraɛ̂l, wa hḿ nyɔ wǎyi daŋ Yórdan ámōs dī, nə́ ó kə fadǐ bōd məyɔ̌ŋ yā mə́ nə́ ngul mə́ lodo wa, ó fādi bǒd bə́tísɔ̌n yā bə́ nə́ ńlōŋán éyə́gǎn ngul, mim̀fim mí kwíg á yób, 2Bə Anakít á bə́ nə́ miǹtomolo mí bod, məyǎb ai mənén, wayəm bɔ́ ḿbɔ̄ o ngáwóg bə́ dzô nâ, zá á nə̄ dzǎm tə́bə̄ bɔ́n bə́ Anak á mís ? 3Yəmə́ ámōs dí nâ Ǹtondôbə Zambá woe a yi tə́bə̄ ósū mīńkán míe anə́ é ndóan yadígan, a yi bɔ́ mǎn dzâ, a silí bɔ̄ á sí á və́ bɔ̄ á mɔ́ móe, wayi bɔ́ mǎn fadi dzóm ésə ó mǎn bɔ dzâ ávōl avól, anə́ Ńtondôbə a ngákad wa. 4Tə wadzó á ńnə̄m wóē, éyɔŋ Ǹtondôbə Zambá woe ǎ man yǎ bɔ tsídan á mís móē nâ: “Zambá wama a ngávə́ mā sí dzábā ású ényiŋ dzámā é nə́ sósōó”. Lə́ nə́ ású mə́yɔŋ málā mə́ nə́ á məku ńgɔ Ǹtondôbə ǎ dalí bɔ́ sí dzābá, a və́ wa dzɔ̌. 5Sə̌ kig sósōó, ngə́ tə́tə̄lə́ ǹnə́m wóe ḿbyā wǎnɔŋ ai byá sí dzābá, və ású ńkɔ́d ényiŋ wábá ńgɔ Ǹtondôbə ǎ dali sí dzābá, a və́ wa dzɔ̌ ai ḿból yə̄ nâ á dzálā ányǔ yā á ngálíg bēsōá, Ábrahám, Ízag ai Yákɔb. 6Yəmə́ ánā naa, sə̌ kig sósōó enyiŋ woe énye ǎ bɔ̄ nâ Ǹtondôbə Zambá woe á və wa ḿbəmbə ǹnam nyɔ́, amú o nə ayɔ̌ŋ yā á nə́ ńlō álɛ̌d. 7Tsogó, tə wavóan ḿból ó ngābɔ̄ nâ Ǹtondôbə Zambá woe á līŋán ai wa á ńkōd ńnam, a tíege ámōs ó ngākwí á Égîptɛn, a kələ kwí anə́ ó ngásuan é vóm ví, o ngábɔ endugulan á mís mə́ Ńtondôbə. 8Á ńkǒl Horeb, o ngábɔ̄ nâ Ǹtondôbə á līŋán ai wa ńdɔ a ngáliŋan a kələ kwí anə́ á ngádzâ mínā. 9Éyɔŋ mə ngábɛ́d á ńkǒl naa makə nɔ̌ŋ mə̄kɔ́g mə́ mvéndé məkɔ́g yā élad amvóé yā Ńtondôbə a ngálad ai Wa. Mə ngábómbō á ńkǒl á yōb məlú məwóm mə́nyi, məmǒs mə̄wóm mə̄nyi, təge dí ḿbāŋála, təge nyú mə̄ndím. 10Ǹtondôbə a ngávə ma məkɔ́g mə́bɛ̄, ǹtilán ai onyǔ Zāmbá, mə́ bə̄lə́ bíbúg bísə̄ yā Zāmbá á ngákad mínā á zāŋ ndóan, á ńkǒl á yōb, ámǒs ékóán. 11Á mvús məmǒs mə̄wóm mə́nyi ai məlú mə̄wóm mə́nyi, hála a və́ yǎ ma məkɔ́g mə́ élad amvóé. 11Ǹtondôbə nyé ai ma nâ: “Kódógō ásí ó sus á ńkǒl á sī ávōl avól, amú, áyɔŋ dóe o ngákúli á Égîptɛn á man yǎ bɔ é mam mə́ nə́ mvid, bə́ mān dími, bə́ kódó é zēn mə̄ ngálə́dē bɔ́, bə́ lwí yǎ évəgələ̌ zəzə zambá.”